
Į parduotuves atkeliavo naujo derliaus lietuviškos morkos – šiemet jos kainuoja mažiau
Lietuviško prekybos tinklo „Maxima“ lentynas jau pasiekė šiemetinis lietuviškų morkų derlius. Praėjusią savaitę pirmąsias šių metų morkas nukasęs ūkininkas Virgilijus Kuprevičius prognozuoja, kad derlius šiemet turėtų būti gausus – tai leis ne tik lietuviškomis morkomis pirkėjams mėgautis iki pat kitų metų pavasario pabaigos ar net ilgiau, bet ir šiemet jų įsigyti pigiau nei pernai.
Šeimos ūkyje kartu dirbanti V. Kuprevičiaus dukra Sandra Rimdžiuvienė pastebi, kad dviejų vienodų metų auginant morkas niekada nebūna ir sako, kad didžiausią pavojų paprastai kelia sausra, kurios šiemet, kaip, beje, ir pernai, pavyko išvengti. 
„Sausra šiemet nekamavo, amarai pernelyg nepuolė ir pakako lietaus, nors dėl to buvo didesnė grybelinių ligų tikimybė ir kur kas sparčiau augo ne tik morkos, bet ir piktžolės. Kol kas derliumi labai džiaugiamės ir tikimės, kad tokią pat gerą jo kokybę pavyks išlaikyti iki pat didžiojo kasimo spalio mėnesį“, – pasakoja S. Rimdžiuvienė. 
Aukščiausią morkų kokybę pirkėjams padeda išlaikyti ir tai, kad jos kasamos tik gavus konkretų užsakymą ir natūralioje aplinkoje – dirvoje – būna maksimaliai ilgai, o jų kelionė iš lauko iki lentynos paprastai trunka parą, kartais – dvi dienas. 
Trumpos tiekimo grandinės privalumus pabrėžia ir lietuviško prekybos tinklo „Maxima“ Vaisių ir daržovių pirkimų skyriaus vadovė Julija Butkevič, pasak kurios, šviežio vietos augintojų derliaus parduotuvėse kasmet ypač laukiama. 
„Morkos perkamos visais metų laikais, tačiau galimybė praktiškai tiesiai iš lauko įsigyti šviežių lietuviškų daržovių tautiečių yra labai vertinama. Nebrangios ir savos, lietuviškos morkos išlieka vienu dažniausių pasirinkimų iš daržovių – jos valgomos šviežios, naudojamos sriuboms, troškiniams, garnyrams ar salotoms“, – pasakoja J. Butkevič. Ji priduria, kad šiemet naujojo derliaus lietuviškų morkų „Maximoje“ pirkėjai gali įsigyti už dar mažesnę nei pernai kainą – jų kilogramas kainuoja 0,79 euro, kai praėjusiais metais kaina siekė 0,89 euro.
100 milijonų morkų kasmet 
1998 m. Kėdainių rajone įkurtas Kuprevičių „Tikras ūkis“ šiuo metu užima net 130 hektarų plotą, iš kurių 110 ha skirta būtent morkoms. Kasmet ūkyje vidutiniškai išauginama po maždaug 100 milijonų, arba daugiau nei po 30 morkų kiekvienam Lietuvos gyventojui. Ūkyje auginama viena ankstyvoji ir trys vėlyvosios, žieminiam sandėliavimui tinkamos, veislės. 
„Didžiąją dalį ūkyje užauginamo derliaus kasmet pristatome būtent „Maximai“. Morkas kasame specialia technika, atšaldome iki beveik nulinės temperatūros ir paruošiame transportavimui“, – pasakoja S. Rimdžiuvienė. 
Pasak morkų augintojos, būtent tokioje temperatūroje šias daržoves reikėtų laikyti ir parsinešus į namus. 
„Paprasta taisyklė – kuo žemesnė, bet dar teigiama temperatūra, tuo geriau morkoms. Mes tam turime specialius šaldytuvus, palaikančius apie 0,5 laipsnio temperatūrą. Tokiomis sąlygomis morka gali išsilaikyti kur kas ilgiau“, – sako S. Rimdžiuvienė. 
Su Kuprevičių ūkiu „Maxima“ bendradarbiauja jau daugiau nei 20 metų. J. Butkevič sako, kad toks ilgametis bendradarbiavimas leidžia gerai pažinti tiek augintoją, tiek jo produkciją.
„Per tiek metų jau gerai žinome, ko galime tikėtis vieni iš kitų, o mūsų pirkėjai – kokių lietuviškų morkų kasmet sulauks parduotuvėse. Toks bendradarbiavimas ypač svarbus prasidėjus naujam derliui, kai lietuviškų daržovių pirkėjai itin laukia“, – sako J. Butkevič.
J. Butkevič priduria, kad, be temperatūros, morkoms svarbus ir „kvėpavimas“. Anot jos, tinkamai laikant morkas namuose galima ilgiau išsaugoti jų šviežumą ir taip išvengti maisto švaistymo.
„Šaldytuve morkas reikėtų laikyti minimaliai vėdinamame maišelyje ar inde. Šių daržovių labai plona luobelė, tad tiesiog padėtos lentynoje jos išskiria drėgmę ir greitai suvysta. O jei indas ar maišelis visiškai sandarus, negali pasišalinti morkų išskiriamas anglies dioksidas ir daržovė pradeda dygti. Laikomos minimaliai vėdinamame inde, kietos, traškios ir sultingos morkos gali išlikti nuo dviejų savaičių iki mėnesio ar net ilgiau“, – pasakoja „Maximos“ Vaisių ir daržovių pirkimų skyriaus vadovė. 
Tuo tarpu S. Rimdžiuvienė siūlo išbandyti du savo mėgstamus, nesudėtingus ir nebrangius morkų paruošimo receptus. 
Orkaitėje keptos morkos su citrina ir krapais
Pakeptos morkos, pasak jų augintojos, ryškiai atskleidžia natūralų savo saldumą, kurį subalansuoja citrinų sultys ir švieži krapai. Jas ne tik galima pateikti kaip garnyrą prie mėsos ar žuvies patiekalų, bet ir valgyti tiesiog vienas – vos ne kaip desertą. Paruošimui reikės:
· 700 g šviežių morkų;
· 120 ml daržovių sultinio;
· 1 v. š. citrinos sulčių;
· 0,5 a. š. tarkuotos citrinos žievelės;
· 20 g sviesto;
· 2 a. š. šviežių krapų;
· 1 v. š. alyvuogių aliejaus;
· druskos ir pipirų (pagal skonį).
Gaminimas. Jeigu morkos didesnės, išilgai perpjaukite jas per pusę ar į keturias dalis, kad visos būtų panašaus storio. Morkas apšlakstykite alyvuogių aliejumi, pagardinkite druska ir pipirais. 
Orkaitę įkaitinkite iki 220 laipsnių temperatūros. Į kepimo skardą tolygiu sluoksniu sudėkite morkas ir kepkite po 20 minučių iš abiejų pusių. Tuomet supilkite daržovių sultinį bei citrinos sultis ir kepkite dar 8–10 minučių, kol susigers didžioji dalis skysčio. Išėmę kepimo skardą iš orkaitės, ant morkų uždėkite sviestą, atsargiai išmaišykite ir pabarstykite tarkuota citrinos žievele bei smulkiai supjaustytais krapais. 
Morkų ir halumio sūrio paplotėliai 
Tradicinis Kipro halumio sūris, gaminamas iš avių arba ožkų pieno, pasižymi sūrumu, kuris puikiai kontrastuoja su tarkuotų morkų saldumu. Šiuo nebrangiu ir labai gardžiu užkandžiu, kurį pagaminsite greičiau nei per valandą, tikrai nustebinsite visus svečius. Jam paruošti reikės: 
· 4 vidutinio dydžio šviežių morkų;
· 250 g halumio sūrio;
· 1 kiaušinio;
· 1 svogūno;
· 60 g kvietinių miltų;
· 15–20 g šviežio imbiero;
· 1 a. š. maltos kalendros;
· saujelės šviežių petražolių;
· aliejaus kepimui;
· druskos ir pipirų (pagal skonį).
Gaminimas. Morkas, halumio sūrį, svogūną ir imbierą stambiai sutarkuokite. Giliame dubenyje išplakite kiaušinį su miltais, suberkite tarkuotus ingredientus, maltą kalendrą ir pasirinktus žalumynus. Jei norite, pagardinkite pipirais ir trupučiu druskos, nors halumio sūris jau yra sūrus. 
Iš gautos masės formuokite nedidelius, maždaug 2 cm skersmens paplotėlius. Keptuvėje įkaitintame aliejuje apkepkite juos po 2–3 minutes iš abiejų pusių, kol gražiai apskrus. Skanaus! 

Apie lietuvišką prekybos tinklą „Maxima“ 
Lietuviško prekybos tinklo „Maxima“ stiprybės – mažos kainos ir kruopščiai atrinktas asortimentas. Tinklą valdanti bendrovė „Maxima LT“ yra didžiausia lietuviško kapitalo įmonė, viena didžiausių mokesčių mokėtojų bei didžiausia darbo vietų kūrėja šalyje. Šiuo metu tinkle dirba apie 11 tūkst. darbuotojų ir veikia arti pustrečio šimto „Maximos“ parduotuvių visoje Lietuvoje, kuriose kasdien apsilanko daugiau nei 400 tūkst. klientų. 
Daugiau informacijos:
El. paštas komunikacija@maxima.lt 

